Aud Trætteberg

Aud Trætteberg (født 1938; født Halmøy) er en norsk sivilingeniør, materialteknolog, forsker, næringslivsleder og kvinnesaksforkjemper. Hun var sentral innen norsk sementforskning ved NTH i 1970-årene og arbeidet senere i lederstillinger i Norges Industriforbund og Norcem. Hun var medlem av flere statlige styrer og utvalg, og var leder i Trondhjems Kvinnesaksforening (1976–1980).

Karriere
Hun ble utdannet sivilingeniør ved Norges tekniske høgskole (NTH; nå NTNU) i 1962, spesialiserte seg i materialteknologi og ble lic.techn. ved NTH i 1971; lic.techn.-graden ble erstattet av dr.ing. i 1970-årene og hun brukte siden tittelen dr.ing. Hun arbeidet med sementforskning, på den tiden et svært mannsdominert fagområde. Selv uttalte hun om sitt arbeid innen et svært mannsdominert fag at «jeg har alltid kledd meg i grått for minst mulig å fremstå som kjønn». Hun var i 1960- og 1970-årene forsker ved Institutt for silikat- og høytemperaturkjemi ved NTH. I 1979 ble hun avdelingssjef i Norges Industriforbund, der hun jobbet med forsknings- og energispørsmål, blant annet petroleumsindustrien, og var en av få kvinner med høye stillinger innen norsk industri. Hun flyttet til Oslo da hun begynte i Norges Industriforbund. Fra 1984 var hun forskningssjef i Norcem. Hun figurerte i pressen rundt 1990 da hun var søker til noen topplederstillinger i staten, blant annet som vegdirektør og toppsjef i Distriktenes utbyggingsfond (nå Innovasjon Norge).

Politikk og verv
Hun var engasjert i Norsk Kvinnesaksforening (NKF), der hun var styremedlem (fra 1975) og leder (1976–1980) i Trondhjems Kvinnesaksforening og landsstyremedlem i NKF 1976–1980.

Hun var medlem av flere offentlige utvalg og styrer. Hun ble oppnevnt i statsråd til medlem av Grunnforskningsutvalget	i 1980 og Rådgivende komite for energiforskning, og var styremedlem i Statens teknologiske institutt. Hun var medlem av bedriftsforsamlingen i Norsk Jernverk.

Hun var partiløs, men stod i 1977 som undertegner av et opprop av partiløse velgere som støttet Arbeiderpartiet i valget det året.

Bakgrunn
Hun var gift med sivilingeniør og direktør i SINTEFs kyst- og havnelaboratorium Anton Trætteberg.

Publikasjoner
Ionebytningslikevekter mellom alkalifeltspat og alkaliklorid smelteblandinger, avhandling (lic.techn.), NTH, 1971
Trætteberg T; Ramachandran VS (1974). «The microstructural and hardening behaviour of tricalcium silicate pastes in the presence of calcium chloride». Journal of applied chemistry and biotechnology, 24(3):157–170
Trætteberg T; Grattan-Bellew PE (1975). «Hydration of 3CaO.Al2O3 and 3CaO.Al2O3 +] Gypsum With and Without CaCl2». Journal of the American Ceramic Society, 58(5–6):221–227
Trætteberg T; Sereda JP (1976). «Strength of C3A paste containing gypsum and CaCl2». Cement and Concrete Research, 6(4):461–474
The mechanism of chloride penetration in concrete, 1977
Waste materials in the construction industry, 1977
Frostvirkning i mørtel med silikatstøv, 1978
Reaktivitet og styrkeutvikling i sement tilsatt silikatstøv, 1978
Bauxite waste as an additive to cement, 1979
Silikastøv i fabrikkbetong : vurdering av hydratasjonsforløp, 1979
Volumstabilitet i blandingssementer med råjernslagg og silikastøv, 1981 (med Rolf Alstad)
Karbonatisering i sement med slagg eller silikastøv, 1981 (med Inger Meland)

Referanser

Norske sivilingeniører
Vitenskapelig ansatte ved NTNU
Medlemmer av Norsk Kvinnesaksforening